Deklaracija o osudi jednostranog čina Parlamenta Republike Slovenije
<big>ZASTUPNIČKI DOM SABORA REPUBLIKE HRVATSKE</big>

U povodu Zakona o ustanovljenju općina i odluka o njihovim područjima što ga je donio Parlament Republike Slovenije od 3. listopada 1994. prema kojemu su u sastav općine Piran uvrštena naselja Škudelini, Bužin, Milni i Škrilje, a koja su sastavni dio Republike Hrvatske, Zastupnički dom Sabora Republike Hrvatske na svojoj 20. sjednici održanoj 5. listopada 1994. godine donio je

<big>DEKLARACIJU</big>
<big>O OSUDI JEDNOSTRANOG ČINA PARLAMENTA REPUBLIKE SLOVENIJE</big>

1. Najoštrije osuđujemo donošenje Zakona Parlamenta Republike Slovenije kojim se prisvaja državni teritorij Republike Hrvatske.

2. Taj je čin za Republiku Hrvatsku ništetan. On je u suprotnosti s aktom međusobnoga priznavanja dviju država i u nesuglasju s međunarodnim pravom.

3. Očekujemo od Parlamenta Republike Slovenije da poništi odredbe Zakona koje se odnose na spomenuta hrvatska naselja.

4. Sabor Republike Hrvatske zadužio je Vladu Republike Hrvatske da poduzme sve potrebne i neophodne korake u cilju zaštite teritorijalne cjelovitosti i suverenosti Republike Hrvatske.

Vjerujemo da će zbog dosadašnjih i radi budućih dobrosusjedskih odnosa Parlament Republike Slovenije postupiti u skladu s našim zahtjevom.

Klasa: 910-01/94-01/08

Zagreb, 5. listopada 1994. 

ZASTUPNIČKI DOM SABORA REPUBLIKE HRVATSKE 
Predsjednik Zastupničkog doma Sabora 
dr. Nedjeljko Mihanović, v. r.

Hrvatsko 20. stoljeće
Povijest